Senekal: Beroep om kalmte gedoen | Maroela Media
Senekal: Beroep om kalmte gedoen
Die Menseregtekommissie (MRK) het 'n beroep om kalmte in Senekal in die Vrystaat gedoen waar protesoptrede Vrydag sal plaasvind en die vermeende moordenaars van Brendin Horner weer in die hof sal verskyn.
Die burgerregteorganisasie AfriForum se lede en ondersteuners gaan om 10:00 by die terrein langs die Kommando N5-restaurant in Ad Keetstraat byeenkom om 'n vreedsame protesoptrede teen plaasterreur te hou. Dié perseel is deur die SAPD aan AfriForum toegeken nadat die organisasie 'n perseel versoek het waar hulle self beheer kan uitoefen om te verseker dat aktiwiteite daar georden en binne die raamwerk van die wet kan geskied.
Volgens Kallie Kriel, uitvoerende hoof van AfriForum, is die besluit geneem om die terrein langs die Kommando N5-restaurant te betrek om te verseker dat die vreedsame stem van die meerderheid – wat op 'n geordende wyse hul woede en misnoeë oor plaasterreur wil toon – nie stilgemaak word deur 'n klein groep opstokers en die EFF se uitlokkende optrede nie.
"AfriForum en geweldsgeteisterde gemeenskappe het die volste reg om woedend te wees oor moorde soos dié op die jong Horner. AfriForum glo egter dat dit belangrik is dat die billike saak om optrede teen plaasmoorde te eis nie besoedel word deur diegene wat die stryd teen plaasmoorde in onguns wil bring nie."
Flip Buys, voorsitter van die Solidariteit Beweging, en dr. Theo de Jager, president van die World Farmers' Organisation en voorsitter van die familieboerorganisasie Saai, is onder diegene wat by AfriForum se byeenkoms gaan praat.
Daar is ook twee ander persele toegeken: een waar die EFF byeenkom en een waar ander organisasies byeenkom.
Die polisie het reeds Donderdag voorbereidings in Senekal begin tref vir vandag se protesoptrede en hofverskyning.
Die MRK het vir kalmte gevra te midde van "anekdotiese dreigemente van 'n bereidwilligheid tot gewelddadige konfrontasie".
Die kommissie eis dat die grondwetlike reg om te betoog binne die bestek van die Grondwet en die wet uitgeoefen word. "Dus moet alle deelnemers aan protesoptrede hierdie reg ongewapen en in vrede gebruik.
"Ons moet almal saamwerk om versoening tussen enersyds plaasbewoners en boere en andersyds boere en die SAPD te verseker en om vertroue in die wetstoepassingsagentskappe te herstel."
Bheki Cele, minister van polisie, het vroeër die week gesê een van die verdagtes wat in hegtenis geneem is in verband met die moord op Horner, is al 16 keer vantevore in hegtenis geneem. Die ander verdagte in die saak is ook al twee keer vantevore in hegtenis geneem.
Woede het verlede Dinsdag by die Senekal-landdroshof oorgekook toe die verdagtes, Sekwetje Mahlamba en Sekola Matlaletsa, vir die moord op Horner verskyn het.
Honderde mense het na die hof opgeruk in 'n spontane betoging teen landelike misdaad. 'n Polisievoertuig is egter onder meer omgekeer en het aan die brand geraak. Skade is ook aan die hofgebou aangerig.
André Pienaar is in verband met die voorval in hegtenis geneem. Hy is vroeër in die Senekal-landdroshof borgtog geweier waarna hy appèl aangeteken het in die hooggeregshof in Bloemfontein. Dié hof sal Maandag uitspraak lewer.
Covid-19-statistieke: SA nader 700 000 gevalle
Die eff het al met dagbreek die hoofstraat beset. Polisie is toeskouers soos gewoontlik.
Ons boere is moeg vir daai rooi Kletterkeps gedoentes
Hou die rooi petters weg! Waar val die MRK uit? Hulle is ook rassisties! Kom ons kyk of die polisie daai klomp in toom kan hou met hulle dreigemente…
Here, beskerm ASB ons boere volk vandag!!!
Die MRK is n klug en blatant in hulle uitsprake teen blankes.
Versoening tussen plaaswerkers en boere.
En boere en polisie!!!!
Wat van die reg op lewe wat weggeneem word deur kriminele maar nie veroordeel word deur die Menslike Ongelykheids Kommisie nie?